C 281/7

ET

Euroopa ühenduste kombineeritud nomenklatuuri selgitavad märkused

2009/C 281/04

Vastavalt nõukogu 23. juuli 1987. aasta määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) (1) artikli 9 lõike 1 punkti a teisele taandele muudetakse Euroopa ühenduste kombineeritud nomenklatuuri selgitavaid märkusi (2) järgmiselt:

Leheküljel 371:

Olemasolev tekst asendatakse järgmisega:

„Kõnealustesse alamrubriikidesse kuuluvad nn maastikusõidukid, mis on ette nähtud kasutamiseks traktorina ja millel on järgmised iseärasused:

kahe käepidemega juhtraud, mille küljes on juhtimisseadmed; juhtimine toimub kahe esiratta pööramisega ja põhineb auto käänmikroolisüsteemil (Ackermani põhimõte);

mootor, mis on spetsiaalselt ette nähtud kasutamiseks raskel maastikul ja võimeline rakendama madalatel pööretel piisavalt veojõudu lisaseadmete slepis vedamiseks;

rehvidel on raskel maastikul sõitmiseks sobiv sügav muster;

pukseerimisvõimsus piduriteta järelkäru puhul on vähemalt sama suur kui sõiduki enda kahekordne tühimass.

Kui sõidukid vastavad kõigile eespool nimetatud karakteristikutele ja alamrubriikide 8701 90 11 – 8701 90 50 kohta käivatele selgitavatele märkustele, tuleb need sõidukid klassifitseerida põllumajandus- ja metsatraktoriteks. Muul juhul klassifitseeritakse need alamrubriiki 8701 90 90.

Kui sõidukid ei vasta kõigile eespool nimetatud karakteristikutele, klassifitseeritakse nn maastikusõidukid (all terrain vehicles) rubriiki 8703.

Nendesse alamrubriikidesse ei kuulu ka nn quads (rubriik 8703 või alamrubriik 9503 00 10 (vt seda alamrubriiki käsitavad selgitavad märkused)).”

Leheküljel 372:

Olemasolev tekst asendatakse järgmisega:

„Need alamrubriigid hõlmavad vähemalt kolme rattaga põllumajandus- või metsatraktoreid, mis on konstruktsiooni ja abiseadmete poolest ilmselgelt ette nähtud kasutamiseks põllumajanduses, aianduses või metsanduses.

Seda liiki sõidukite suurim kiirus ei ületa tavaliselt 45 km tunnis.

Mootor suudab näiteks lukustatava diferentsiaali kasutamisel rakendada maksimaalset veojõudu.

Sõidukitel on põllumajanduses, aianduses või metsanduses kasutamiseks sobivad sügava mustriga rehvid.

Põllumajandustraktorid on tavaliselt varustatud hüdraulilise seadmega, mis tõstab või laseb alla põllutöömasinaid ja -seadmeid (äkked, adrad jne) tappvõlliga, mis võimaldab kasutada mootori jõudu muude masinate ja tööriistade käitamiseks, ning haakeseadmega haagiste jaoks. Need võivad olla varustatud ka hüdraulilise seadmega, mis on ette nähtud tõste- ja teisaldusseadmete (heina- ja sõnnikulaadurid jmt) käitamiseks, kui viimaseid peetakse lisaseadmeteks.

Nendesse alamrubriikidesse kuuluvad ka eriehitusega põllumajandustraktorid, nt tõstetava raamiga traktorid viinamarjaistandustes ja taimlates kasutamiseks, ning muldamistraktorid ja šassiitraktorid.

Isegi kui vahetatav põllutööseade on tollile esitamise ajal paigaldatud traktorile, klassifitseeritakse see ikkagi temale omasesse rubriiki (8432, 8433 jne).

Metsatraktorite eritunnuseks on püsivalt kinnitatud vintsi olemasolu, mis võimaldab palke koondada.

Selle grupi märkuse 2 järgi võib nende alamrubriikide traktoritel olla teatavaid lisaomadusi, mis võimaldavad neid nende põhifunktsiooni kõrval kasutada ka põllumajandus- või metsamasinate ja -seadmete, tööriistade, väetiste, seemnete jne veoks.

Nendesse alamrubriikidesse ei kuulu muruniidukid (mille kohta kasutatakse nimetust murutraktorid või aiatraktorid), mis on varustatud püsiva lõikeseadme ja ainult ühe käitusvõlliga selle lõikeseadme käitamiseks (vt Selgitavad märkused, rubriik 8433).”